b'\n_START_ARTICLE_\nAntanas \xc5\xbdvironas\n_START_SECTION_\nBiografija\n_START_PARAGRAPH_\nBaig\xc4\x99s U\xc5\xbepali\xc5\xb3 prad\xc5\xbeios mokykl\xc4\x85, mok\xc4\x97si priva\xc4\x8diai, 1914\xe2\x80\x931916 m. Vilniaus gimnazijoje. 1916\xe2\x80\x931917 m. studijavo Tomsko technologijos institute. 1921 m. baig\xc4\x99s Kauno karo mokykl\xc4\x85, tarnavo artilerijos karininku. Nuo 1924 m. \xe2\x80\x9e\xc5\xbdie\xc5\xbeirbos\xe2\x80\x9c, 1925 m. \xe2\x80\x9e\xc5\xbdaizdro\xe2\x80\x9c narys. Slapyvardis A. Sm\xc4\x97li\xc5\xabnas._NEWLINE_1927 m. baig\xc4\x97 Lietuvos universitet\xc4\x85, po pasik\xc4\x97sinimo \xc4\xaf Augustin\xc4\x85 Voldemar\xc4\x85 buvo suimtas, 1927 m. baland\xc5\xbeio 27 d. karo lauko teismo nuteistas 1,5 met\xc5\xb3 kal\xc4\x97ti. 1931 m. kartu su Steponu Kairiu \xe2\x80\x93 LSDP programos autorius. I\xc5\xa1vert\xc4\x97 Otto Bauerio knyg\xc4\x85 \xe2\x80\x9eSocialdemokratija, religija, ba\xc5\xbeny\xc4\x8dia\xe2\x80\x9c._NEWLINE_1931\xe2\x80\x931933 m. sta\xc5\xbeavosi Ciuricho universitete, tapo fizikos daktaru. 1934\xe2\x80\x931940 m. d\xc4\x97st\xc4\x97 Vytauto Did\xc5\xbeiojo universitete. 1936 m. ir 1938\xe2\x80\x931940 m. \xc5\xbeurnalo \xe2\x80\x9eGamta\xe2\x80\x9c redaktorius. _NEWLINE_1940\xe2\x80\x931943 m. d\xc4\x97st\xc4\x97 Vilniaus universitete (VU). 1943 m. VLIK organizatorius, pogrindinio komiteto Vilniuje pirmininkas. 1944\xe2\x80\x931945 m. VU Fizikos-matematikos fakulteto dekanas, bendrosios fizikos katedros ved\xc4\x97jas. 1945 m. vasario 10 d. are\xc5\xa1tuotas ir nuteistas 25 metams lageri\xc5\xb3, kal\xc4\x97jo Abez\xc4\x97je (Komija), kur susirgo d\xc5\xbeiova. 1954 m. liepos 11 d. gr\xc4\xaf\xc5\xbeo \xc4\xaf Lietuv\xc4\x85._NEWLINE_Po mirties 1992 m. u\xc5\xbe \xc5\xbeyd\xc5\xb3 gelb\xc4\x97jim\xc4\x85 vokie\xc4\x8di\xc5\xb3 okupacijos metais apdovanotas \xc5\xbd\xc5\xabvan\xc4\x8di\xc5\xb3j\xc5\xb3 gelb\xc4\x97jimo kry\xc5\xbeiumi.'